DA Den Europæiske Unions Tidende L 71/3

RÅDETS AFGØRELSE

af 14. februar 2012

om Den Europæiske Unions holdning til udkast til regulativ fra De Forenede Nationers Økonomiske Kommission for Europa om sikkerhed for fodgængere og til udkast til regulativ fra De Forenede Nationers Økonomiske Kommission for Europa om diodelyskilder (LED-lyskilder)

(2012/143/EU)

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets afgørelse 97/836/EF af 27. november 1997 om Det Europæiske Fællesskabs tiltrædelse af overenskomsten under FN's Økonomiske Kommission for Europa om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter (»Overenskomst af 1958 som revideret«) (1), særlig artikel 4, stk. 2, andet led,

under henvisning til forslag fra Europa-Kommissionen,

under henvisning til samstemmende udtalelse fra Europa-Parlamentet (2), og

ud fra følgende betragtninger:

(1) Formålet med de standardiserede forskrifter i udkastet til regulativ fra De Forenede Nationers Økonomiske Kommission for Europa (FN/ECE) om ensartede forskrifter vedrørende godkendelse af motorkøretøjer for så vidt angår deres sikkerhed i forhold til fodgængere (3) og udkastet til FN/ECE-regulativ om ensartede forskrifter vedrørende godkendelse af diodelyskilder (LED-lyskilder) til brug i godkendte signallamper i motordrevne køretøjer og påhængskøretøjer dertil (4) er at fjerne tekniske hindringer for samhandelen med motorkøretøjer mellem de kontraherende parter i overenskomsten af 1958 som revideret og at sikre, at sådanne køretøjer har en høj grad af sikkerhed og beskyttelse.

(2) Den Europæiske Union bør fastlægge sin holdning til disse udkast til regulativer og således gøre det muligt for Unionen, repræsenteret ved Kommissionen, at stemme for dem.

(3) Både regulativudkastet om sikkerhed for fodgængere og regulativudkastet om LED-lyskilder bør indarbejdes i EU-typegodkendelsessystemet for motorkøretøjer —

VEDTAGET DENNE AFGØRELSE:

Artikel 1

Udkastet til FN/ECE-regulativ om ensartede forskrifter vedrørende godkendelse af motorkøretøjer for så vidt angår deres sikkerhed i forhold til fodgængere, der findes i dokument ECE TRANS/WP.29/2010/127, godkendes hermed.

Artikel 2

Udkastet til FN/ECE-regulativ om ensartede forskrifter vedrørende godkendelse af diodelyskilder (LED-lyskilder) til brug i godkendte signallamper i motordrevne køretøjer og påhængskøretøjer dertil, der findes i dokument ECE TRANS/WP.29/2010/44 og berigtigelserne hertil, godkendes hermed.

Artikel 3

Unionen, repræsenteret ved Kommissionen, stemmer for de i artikel 1 og 2 omhandlede udkast til regulativ ved afstemningen på et kommende møde i administrationsudvalget for verdensforummet for harmonisering af regulativer for motorkøretøjer under FN/ECE.

Artikel 4

I overensstemmelse med artikel 35 og 36 i Europa-Parlamentets og Rådets direktiv 2007/46/EF af 5. september 2007 om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer (5), anerkendes ækvivalensen af forskrifterne i udkastet til FN/ECE-regulativ om ensartede forskrifter vedrørende godkendelse af motorkøretøjer for så vidt angår deres sikkerhed i forhold til fodgængere med dem, der er anført i bilag I, punkt 3.1, 3.3, 3.4 og 3.5, i Europa-Parlamentets og Rådets forordning (EF) nr. 78/2009 af 14. januar 2009 om typegodkendelse af motorkøretøjer med henblik på beskyttelse af fodgængere og andre bløde trafikanter (6).

Artikel 5

Udkastene til de i artikel 1 og 2 omhandlede FN/ECE-regulativer indarbejdes i EU-typegodkendelsessystemet for motorkøretøjer.

Artikel 6

Denne afgørelse træder i kraft på dagen efter offentliggørelsen i Den Europæiske Unions Tidende.

Udfærdiget i Bruxelles, den 14. februar 2012. På Rådets vegne M. LIDEGAARD Formand

(1) EFT L 346 af 17.12.1997, s. 78.

(2) Udtalelse af 19.1.2012 (endnu ikke offentliggjort i EUT).

(3) FN/ECE-dokument ECE TRANS/WP.29/2010/127.

(4) FN/ECE-dokument ECE TRANS/WP.29/2010/44.

(5) EUT L 263 af 9.10.2007, s. 1.

(6) EUT L 35 af 4.2.2009, s. 1.